
Abstract

Este principiul egalităţii de tratament sinonim cu nediscriminarea? Oare putem vorbi de un drept de a nu fi supus discriminării ca drept fundamental al omului şi cum poate fi el asigurat prin intermediul instrumentelor instituţionale? Iată numai câteva dintre întrebările care îşi aşteaptă răspunsul în acest material.

1. Clarificări conceptuale privind principiul egalităţii şi nediscriminării

Materialul de faţă, pe lângă faptul că ia parte la o dezbatere mai amplă privind protecţia juridică a drepturilor femeii, se constituie şi ca un instrument util de cercetare ştiinţifică în cadrul proiectului POSDRU – "Feminis - Să progresăm împreună!" implementat de către Universitatea Europei de Sud-Est Lumina având drept obiectiv general „Promovarea egalităţii de şanse şi facilitarea accesului pe piaţa muncii pentru 2850 de femei din şase regiuni de dezvoltare ale României (NE, SE, SM, V, NV, BI), prin programe de formare specifice în scopul perfecţionării în competenţe informatice și competenţe antreprenoriale (un număr de minimum 600 femei) şi prin calificare/recalificare în meserii potrivit nevoilor pieţei muncii şi grupului ţintă (un număr de minimum 2250 femei)”.

În acest scop, vom analiza componentele fundamentale ale drepturilor femeii, cu deosebită referire la egalitatea de şanse, precum şi cadrul instituţional pentru asigurarea aplicării sale, configuraţii „mitice” în jurul cărora s-a cristalizat şi a evoluat o veritabilă conştiinţă de sine a rolului femeii în societate, a egalităţii de tratament dintre Adam şi Eva.

Principiul egalităţii de tratament între bărbaţi şi femei reprezintă o realitate de necontestat a societăţii în care trăim. Totuşi, simpla afirmare a acestei reguli directoare nu este îndeajuns pentru a i se asigura eficacitatea în practică, în special în România, care potrivit unui recent studiu este „codașă în UE în ceea ce privește egalitatea între femei și bărbați, în urma Bulgariei și mult sub media europeană.” Astfel, după cum este îndeobşte cunoscut, la nivelul dreptului internaţional al drepturilor omului au fost adoptate mai multe instrumente juridice cu vocaţie internaţională, regională ori naţională pentru instituirea, fundamentarea şi dezvoltarea principiului egalităţii de tratament.

Este principiul egalităţii de tratament sinonim cu nediscriminarea? Oare putem vorbi de un drept de a nu fi supus discriminării ca drept fundamental al omului şi cum poate fi el asigurat prin intermediul instrumentelor instituţionale? Iată numai câteva dintre întrebările care îşi aşteaptă răspunsul în acest material. Dacă răspunsul la prima întrebare trebuie nuanţat şi clarificat, la cea de a doua, este răspunsul este da, numai că trebuie să începem cu începuturile. Datorită semnificaţiei excepţionale pe care o prezintă aceste noţiuni, semnificaţii distincte, pe care publicul larg, dar şi mulţi specialişti tind foarte adesea a le confunda, cele două noţiuni sunt departe de a fi sinonime, poate numai echivalente. De aceea, vom conceptualiza egalitatea de şanse prin chiar definirea noţiunii de discriminare. Astfel, potrivit „dexonline.ro” a discrimina înseamnă a face distincţie între anumite obiecte, elemente sau persoane, a stabili între ele o separaţie, o diferenţiere plecându-se de la trăsăturile lor distinctive. Numai că, din punct de vedere etimologic, în condiţiile societăţii actuale, termenul de „discriminare” a căpătat o conotaţie negativă; el nu mai înseamnă pur şi simplu a separa, deci a distinge în plan orizontal, ci a separa prin ierarhizare, prin operarea unei distincţii pe verticală. 

Sensul cel mai frecvent al discriminării este acela de aplicare a unui tratament mai rău persoanei sau persoanelor identificate drept victime la discriminării. Discriminarea poate acţiona însă şi în sens invers, prin aplicarea unui tratament mai favorabil anumitor persoane care devin astfel „beneficiare” ale discriminării în raport cu celelalte, considerate victime. O definiţie a discriminării o găsim în Convenţia nr. 111 a Organizaţiei Internaţionale a Muncii (OIM) potrivit căreia discriminarea constă în „orice distincţie, excluziune sau preferinţă fondată pe rasă, culoare, sex, religie, opinie politică, apartenenţă naţională sau origine socială, care are drept efect distrugerea sau alterarea egalităţii de şanse sau de tratament în materie de angajare sau de profesie”.

Pentru o definiţie oficială, ne vom rezuma la cea statornicită de legiuitorul român prin dispoziţiile legii noastre cadru în materie, OG nr. 137/2000 privind prevenirea şi sancţionarea tuturor formelor de discriminare. Astfel, potrivit art. 2 alin. 1 discriminarea constă în „orice deosebire, excludere, restricţie sau preferinţă, pe bază de rasă, naţionalitate, etnie, limbă, religie, categorie socială, convingeri, sex, orientare sexuală, vârstă, handicap, boală cronică necontagioasă, infectare HIV, apartenenţă la o categorie defavorizată, precum şi orice alt criteriu care au ca scop sau ca efect restrângerea, înlăturarea recunoaşterii, folosinţei sau exercitării, în condiţii de egalitate, a drepturilor omului şi a libertăţilor fundamentale sau a drepturilor recunoscute de lege, în domeniul politic, economic, social, cultural sau în orice alte domenii ale vieţii publice”.

Faţă cele ce preced, putem defini discriminarea ca fiind orice act sau fapt de excludere, deosebire, restricţie sau preferinţă, fondat pe un criteriu neîntemeiat - de rasă, naționalitate, etnie, limbă, religie, categorie socială, convingeri, sex, orientare sexuală, vârstă, dezabilitate, boală cronică necontagioasă, infectare HIV, apartenenţa la o categorie defavorizată - , care are ca scop sau ca efect neacordarea, restrângerea ori înlăturarea recunoaşterii, folosinţei sau exercitării în condiții de egalitate anumitor drepturi recunoscute prin Constituţie, legi, convenţii sau tratate internaţionale în domeniul politic, economic, social şi cultural sau în orice alte domenii ale vieţii publice.

Din analiza dispoziţiilor art. 14 din Convenţia Europeană a Drepturilor Omului potrivit cărora „Exercitarea drepturilor şi libertăţilor recunoscute în prezenta Convenţie trebuie să fie asigurată, fără vreo deosebire, întemeindu-se în special pe sex, rasă, culoare, limbă, religie, opinii politice sau orice alte opinii, origine naţională sau socială, apartenenţa la o minoritate naţională, avere, naştere sau orice altă situaţie”, se poate deduce că acest articol nu poate avea o existenţă independentă, aplicarea lui necesitând ca faptele litigiului adus în faţa Curţii Europene a Drepturilor Omului să cadă sub imperiul a cel puţin uneia dintre dispoziţiile Convenţiei. Potrivit jurisprudenţei Curţii, art. 14 completează celelalte clauze normative ale Convenţiei şi ale Protocoalelor sale. „El poate fi aplicabil chiar fără o violare a exigenţelor acestora şi, în această măsură, el are o valoare autonomă, dar textul nu se poate aplica dacă faptele litigiului nu intră în domeniul de aplicare a cel puţin uneia dintre respectivele clauze.”4

Potrivit doctrinei, „termenul de discriminare a dobândit în cadrul protecţiei internaţionale a drepturilor omului un sens specific şi mai concret, doar cu privire la neegalitatea tratamentului care este nedrept sau arbitrar, din cauză că se bazează pe raţiuni concrete, în special odioase sau respingătoare în negarea propriei egalităţi între oameni”. Aşa cum Declaraţia Universală a Drepturilor Omului, în articolul 2, interzice orice tip de discriminare, tot astfel trebuie observat faptul că articolul 20 din Tratatul privind funcţionarea Uniunii Europene - conform textului Tratatului de la Lisabona - prevede în mod expres că „Cetăţenii Uniunii au drepturile şi obligaţiile prevăzute în tratate”. Această ultimă dispoziţie se află în legătură directă cu modul în care statele membre ale Uniunii Europene au legiferat la nivel constituţional şi infraconstituţional o serie de drepturi, împrejurare ce ar putea conduce la un risc ridicat de excludere a unor drepturi asociate cu demnitatea umană a anumitor grupuri sau colectivităţi. Din acest motiv, atât dreptul internaţional, cât şi dreptul Uniunii Europene, au avut în vedere în mod special, abordarea interzicerii oricărui tip de discriminare care se referă la rasă, culoarea pielii, originea naţională sau etnică, denumită discriminare rasială, întrucât încălcarea acestor norme conduce la o încălcare a drepturilor omului.

Convenţia internaţională privind eliminarea tuturor formelor de discriminare rasială, adoptată şi deschisă spre a fi semnată şi ratificată de Adunarea Generală prin rezoluţia 2106 (XX) din 21 decembrie 1965, evidenţiază faptul că expresia discriminare rasială indică orice distincţie, excludere, restricţie sau preferinţă bazată pe motive de rasă, culoare, limbaj, origine naţională sau etnică, şi care are ca efect anularea recunoaşterii şi excluderea acordării beneficiului sau exerciţiului, în condiţii de egalitate, a drepturilor omului şi libertăţilor fundamentale, în sfera politică, economică, socială, culturală sau în orice alt domeniu al vieţii publice.  

Principiul egalităţii şi nediscriminării constituie aşadar, un element fundamental al dreptului internaţional în materia drepturilor omului. Articolul 1 al Declaraţiei universale a drepturilor omului proclamă: „Toate fiinţele umane se nasc libere şi egale în demnitate şi în drepturi”. Articolul 7 al Declaraţiei universale şi articolul 26 al Pactului internaţional cu privire la drepturile civile şi politice consacră principiul interzicerii discriminării. Constituţia României a preluat acest element al dreptului internaţional şi prevede la articolul 16: „Cetăţenii sunt egali în faţa legii şi a autorităţilor publice, fără privilegii şi fără discriminări.”

În acelaşi sens, articolul 14 al Convenţiei europene a drepturilor omului dispune: „Exercitarea drepturilor şi libertăţilor recunoscute de prezenta Convenţie trebuie să fie asigurată fără nicio deosebire bazată, în special pe sex, rasă, culoare, limbă, religie, opinii politice sau orice alte opinii, origine naţională sau socială, apartenenţa la o minoritate naţională, avere, naştere sau orice altă situaţie”. Protecţia pe care o oferă Convenţia europeană este, aşadar, una limitată; redactarea articolului 14 indică faptul că dreptul de a nu fi supus discriminării nu are caracter autonom, ci trebuie analizat prin raportare la exercitarea unui drept garantat de Convenţie. Aceasta este şi interpretarea constantă a Curţii europene care fiind ţinută de textul clar al articolului 14 nu a putut propune o interpretare extensivă.

Tot astfel, Protocolul adiţional nr. 12 al Convenţiei europene introduce, însă, o clauză generală prin care se interzice discriminarea în legătură cu orice drept garantat de legea internă. Protocolul nr. 12 trebuie plasat în contextul preocupărilor în cadrul Consiliului Europei de a garanta egalitatea între sexe şi de a lupta împotriva rasismului sau intoleranţei şi are ca obiectiv principal extinderea sferei protecţiei oferite de textul articolului 14 al Convenţiei europene. Mai mult, articolul 1 al Protocolului nr. 12 precizează că „exercitarea oricărui drept prevăzut de lege trebuie asigurată, fără vreo discriminare, fondată în special pe sex, rasă, culoare, limbă, religie, opinii politice sau de orice fel, origine naţională sau socială, apartenenţa la o minoritate naţională, avere, naştere sau orice altă situaţie”. Textul articolului 1 al Protocolului 1 permite, însă identificare unor criterii de interpretare. În primul rând, lista motivelor pe care se fondează discriminarea nu este limitativă. Textul precizează în mod clar „orice altă situaţie” care poate fi stabilită de judecătorul naţional sau de cel european.

În al doilea rând, acest articol nu prevede o clauză de restrângere, dar în mod tradiţional Curtea europeană a acceptat că nu orice diferenţă de tratament constituie o discriminare. Conform jurisprudenţei sale constante, o diferenţă de tratament constituie discriminare dacă îi lipseşte o justificare obiectivă şi rezonabilă, mai precis dacă nu urmăreşte un scop legitim şi dacă nu există un raport de proporţionalitate între mijloacele folosite şi scopul urmărit. În plus, Curtea a mai dispus că un tratament identic aplicat unor persoane aflate în situaţii diferite constituie discriminare.

În al treilea rând, redactarea articolului reflectă o apreciere echilibrată a eventualelor obligaţii pozitive pe care statele semnatare le au în acest context. Articolul 1 conferă o protecţie împotriva discriminării din partea autorităţilor statului. Or, această protecţie nu ar putea fi înţeleasă în lumina jurisprudenţei constante a Curţii europene ca o simplă obligaţie negativă de a nu interveni, ci ea ar trebui să cuprindă şi obligaţia de a lua măsuri generale pentru a preveni faptele de discriminare.

Aceeaşi protecţie pe care o conferă ordinea juridică şi aceleaşi fapte pot fi tratate adesea forte diferit, în funcţie de punctul de observaţie. Doctrina juridică şi uneori jurisprudenţa publicate în diverse părţi ale lumii dovedesc cu prisosinţă imposibilitatea unei egalităţi de şanse care să fie la fel pentru toţi. Totul contribuie la diferenţierea discursului: spaţiul de civilizaţie, moştenirea culturală, contextul mintal, conjunctura istorică, formaţia juristului şi, într-o manieră decisivă, evantaiul ideologiilor. Pluralismul ideologic şi politic se traduce inevitabil în pluralism juridic, în pluralism de opinii. Să admitem – în beneficiul demonstraţiei – că s-ar putea să ajungem la un consens, cel puţin din perspectivă istorică, aşa cum vom încerca în cele ce urmează.
2. Scurt istoric al noţiunii de egalitate

Din perspectivă istorică, noţiunea de egalitate poate fi considerată drept una dintre cele mai importante idei în întreaga gândire politică occidentală, de la stoici la Creştinismul primelor secole, ce renaşte cu un nou impuls în timpul Reformei, asumându-şi forma filosofică prin Rousseau şi prin socialiştii utopici şi se exprimă în condiţiile unor adevărate reguli juridice proprii în declaraţiile cu privire la drepturile omului încă de la sfârşitul secolului al XVIII-lea şi până în prezent, cu următoarea formulare: „Toţi oamenii sunt (sau se nasc) egali”. Ideea pe care o exprimă această maximă este aceea că toţi oamenii trebuie consideraţi şi trataţi în mod egal cu privire la acele calităţi care, potrivit diferitelor concepţii ale societăţii şi ale omului, constituie in esenţa lor, folosirea liberă a raţiunii, libertatea de a avea o demnitate.

Câmpul ideologic de care se leagă noţiunea de egalitate are ca puncte cheie, între altele, cel al libertăţii, al naturii şi al cetăţeniei. Acest cadru conceptual este, în principal, consecinţa abordărilor filosofice de întâlnit în secolelor al XVII-lea şi al XVIII-lea. În acest context istoric există două teorii fundamentale care îmbină mănunchiul de noţiuni menţionat. O primă teorie situează ca noţiune de bază libertatea, de aceasta depinzând egalitatea. Cealaltă teorie importantă dă prioritate egalităţii, acesteia subordonându-i-se libertatea. Prima din aceste teorii se află în tradiţia numită „liberală", a doua se referă la tradiţia democratică sau radicală. Reprezentanţii ambelor sunt Jean Jacques Rousseau, respectiv Immanuel Kant, acesta din urmă definind libertatea drept „capacitatea de a nu se supune nici unei legi externe dacă nu am putut să-mi dau acordul în acea privinţă”. De asemenea, Agnes Heller susţine că valorile vieţii sociale trebuie orientate către libertate, deoarece în viaţa practică revendicarea egalităţii se referă întotdeauna la o egalitate în ceva. Acest tip de relaţie se poate concretiza atât într-o egalitate a libertăţilor cât şi într-o egalitate a oportunităţilor de viaţă, având în vedere că dorinţa de egalitate este supusă dorinţei de libertate, care este o calificare a persoanei.  Egalitatea, ca valoare supremă a convieţuirii ordonate şi fericite, are, în special în limbajul politic o semnificaţie pozitivă pentru că desemnează ceva ce se doreşte, chiar dacă nu lipsesc ideologiile şi doctrinele care nu sunt bazate pe egalitate, ci, consideră mai bună egalitatea decât inegalitatea. Potrivit unei alte opinii, noţiunea şi valoarea egalităţii presupun prezenţa unei multitudini de entităţi pentru aplicarea lor, încercând să se stabilească relaţia care există între acestea. În timp ce poate exista o societate în care doar unii sunt liberi, nu are sens să se afirme că există o societate în care doar unii sunt egali.

Egalitatea, în viziunea lui McCrudden, depinde foarte mult de noţiunea de discriminare, având în vedere că o discriminare reprezintă o încălcare a egalităţii dintr-un motiv interzis. Din această cauză, atunci când vine vorba de discriminare trebuie să facem referire inevitabil la noţiunea de egalitate. Sevilla Merino vorbeşte despre două dimensiuni ale noţiunii de egalitate: pe de o parte, principiul nediscriminării, ca aspect negativ sau peiorativ al egalităţii, care interzice diferenţa în abordarea unor situaţii nerelevante, arbitrare şi neraţionale, iar pe de altă parte, principiul protejării grupurilor minoritare, ce urmăreşte promovarea unor măsuri destinate obţinerii unei egalităţi reale şi efective. În acest sens, găsim interesante aprecierile cu privire la diferenţierea egalităţii şi a principiului nediscriminării, ţinând seama de mediul său şi de conceptualizare. Acestea se referă în primul rând la mediul personal, adică cel îndreptat către puterile publice care formează administraţia de stat, şi în aceiaşi măsură, la indivizii luaţi în parte şi în mod colectiv, mai concret, persoanelor juridice şi fizice, în timp ce al doilea principiu al nediscriminării, se adresează întotdeauna cetăţenilor ca indivizi pasivi, fie în mod individual, fie în mod colectiv. Având în vedere ceea ce corespunde conceptualizării sale, se semnalează faptul că principiul egalităţii se referă la noţiunea de proporţionalitate, adică, la tratamente diferite care, însă, se pot justifica în mod proporţional, în schimb, principiul nediscriminării se referă la termenul de paritate, postulând o paritate de tratament, şi în concluzie, interzicând modurile diferite de tratament. Doctrina şi jurisprudenţa au elaborat în a doua jumătate a secolului al XX-lea un ansamblu complex de noţiuni juridico-politice care tind să definească tratamentele inegale orientate către căutarea egalităţii materiale şi depăşirea situaţiilor „endemice de discriminare a grupurilor şi colectivităţilor”. 

Fără îndoială, aceste tratamente inegale s-au confundat cu tratamentele paternaliste, discriminatorii şi arbitrare. Confuzia se intensifică atunci când trebuie să se distingă momentele în care diferenţierea are ca scop salvarea situaţiilor de inegalitate a indivizilor sau a grupurilor marginalizate. În zilele noastre este mai rar întâlnită, la nivel teoretic, deosebirea între măsurile de aplicare ale principiului egalităţii şi măsurile de aplicare ale dreptului de a nu fi discriminat. La nivel practic, referindu-ne la realităţile juridice de la nivel unional, trebuie remarcată preferinţa Curţii de Justiţie a Uniunii Europene (CJUE) în a utiliza, în jurisprudenţa sa, ca sinonime cele două noţiuni; jurisprudenţă care a fundamentat şi a creat principiul egalităţii de tratament la nivelul Uniunii Europene, aşa cum vom dezvolta în cele ce urmează.
3. Principiul egalităţii de tratament la nivelul Uniunii Europene

„Uniunea se întemeiază pe valorile respectării demnităţii umane, libertăţii, democraţiei, egalităţii, statului de drept, precum şi pe respectarea drepturilor omului, inclusiv a drepturilor persoanelor care aparţin minorităţilor. Aceste valori sunt comune statelor membre într-o societate caracterizată prin pluralism, nediscriminare, toleranţă, justiţie, solidaritate şi egalitate între femei şi bărbaţi.”(sublinierea noastră, VS Bădescu). În Uniune, principiului egalităţii i se acordă astfel un statut de bază, El este – în sens literal – drept „fundamental” printre libertăţile acordate prin dreptul european. Care sunt izvoarele drepturilor omului în ordinea juridică unională? În timp ce, în tratatele iniţiale nu exista niciun „catalog de drepturi”, ulterior au fost dezvoltate trei izvoare pentru drepturile fundamentale europene. Mai întâi, Curtea europeană a început să extragă din tradiţiile constituţionale ale statelor membre principiile generale care protejează drepturile fundamentale. Acest catalog nescris de drepturi a fost inspirat şi influenţat de un al doilea catalog de drepturi: Convenţia  europeană pentru apărarea drepturilor omului şi a libertăţilor fundamentale. Câteva decenii mai târziu, acest catalog extern de drepturi a fost armonizat printr-un catalog scris de drepturi, elaborat în mod precis pentru Uniunea Europeană: Carta drepturilor fundamentale. În prezent, aceste trei izvoare de drepturi ale omului europene sunt menţionate în mod explicit – în ordine inversă – la art. 6 din Tratatul privind Uniunea Europeană:

„(1) Uniunea recunoaşte drepturile, libertăţile şi principiile prevăzute în Carta drepturilor fundamentale a Uniunii Europene din 7 decembrie 2000, astfel cum a fost adaptată la 12 decembrie 2007, la Strasbourg, care are aceeaşi valoare juridică cu cea a tratatelor. Dispoziţiile cuprinse în Cartă nu extind în niciun fel competenţele Uniunii astfel cum sunt definite în tratate. Drepturile, libertăţile şi principiile prevăzute în Cartă se interpretează în conformitate cu dispoziţiile generale din titlul VII al Cartei privind interpretarea şi punerea sa în aplicare şi cu luarea în considerare în mod corespunzător a explicaţiilor menţionate în Cartă, care prevăd izvoarele acestor dispoziţii. 

(2) Uniunea aderă la Convenţia europeană pentru apărarea drepturilor omului şi a libertăţilor fundamentale. Competenţele Uniunii, astfel cum sunt definite în tratate, nu sunt modificate de această aderare. 

(3) Drepturile fundamentale, astfel cum sunt garantate prin Convenţia europeană pentru apărarea drepturilor omului şi a libertăţilor fundamentale şi astfel cum rezultă din tradiţiile constituţionale comune statelor membre, constituie principii generale ale dreptului Uniunii.”

Prin urmare, la nivelul Uniunii Europene principiul egalităţii de tratament pe criteriul sexului, alături de celelalte drepturi fundamentale europene,  a fost consolidat şi extins de-a lungul anilor prin intermediul legislaţiei, al acţiunii judiciare, al modificării tratatelor şi pe calea altor evoluţii politice şi  reprezintă un domeniu al dreptului care ilustrează clar priorităţile concurente ale obiectivelor sociale şi economice ale Comunităţii”. În acest context amintim faptul că şi la nivelul altor organizaţii europene se poate observa o înclinaţie înspre instituirea şi protejarea acestui principiu. De exemplu, preocuparea Consiliului Europei de a realiza o uniune mai strânsă între membrii săi, cu scopul de a proteja şi promova idealurile şi principiile care sunt patrimoniul lor comun şi de a favoriza progresul lor economic şi social, în special prin apărarea şi dezvoltarea drepturilor omului şi libertăţilor fundamentale, s-a materializat de-a lungul timpului în numeroase instrumente juridice europene, esenţiale pentru promovarea principiului egalităţii între bărbaţi şi femei (CEDO, Carta socială europeană, Carta socială europeană revizuită). În cadrul Uniunii Europene menţionăm faptul că la început prevederile comunitare au instituit principiul egalităţii între sexe în ceea ce priveşte remuneraţia (art. 119 TCE, vechea numerotare). De atunci au fost adăugate în tratat diferite alte prevederi care tratează problematica egalităţii de tratament. Reglementările europene au fost modificate în scopul asigurării egalităţii de tratament între bărbaţi şi femei la locul de muncă, depăşind sfera egalităţii de remuneraţie, precum şi pentru a permite unele forme de acţiune pozitivă.

Tratatul de la Lisabona instaurează o viziune europeană clară referitoare la egalitatea de şanse între bărbaţi şi femei şi reafirmă principiul „remuneraţie egală pentru muncă egală” şi integrează egalitatea de gen în toate politicile UE. Articolul 157 prevede: „Fiecare stat membru asigură aplicarea principiului egalităţii de remunerare între lucrătorii de sex masculin şi cei de sex feminin, pentru aceeaşi muncă sau pentru o muncă de aceeaşi valoare (...) Parlamentul European şi Consiliul, hotărând în conformitate cu procedura legislativă ordinară şi după consultarea Comitetului Economic şi Social, adoptă măsuri necesare pentru a asigura punerea în aplicare a principiului egalităţii şanselor şi al egalităţii de tratament între bărbaţi şi femei în ceea ce priveşte munca şi locul de muncă, inclusiv a principiului egalităţii de remunerare pentru aceeaşi muncă sau pentru o muncă echivalentă”. În acest sens, Directiva nr. 75/117/CEE - privind egalitatea de remunerare, a stabilit în articolul 1 că principiul egalităţii de remunerare înseamnă pentru aceeaşi muncă sau pentru munca căreia i se atribuie o valoare egală, eliminarea discriminării bazate pe sex. În situaţia în care se foloseşte un sistem de clasificare profesională pentru a determina remuneraţiile, acest sistem trebuie să se bazeze pe criterii comune lucrătorilor de sex masculin şi de sex feminin şi să fie stabilit de o manieră care să excludă discriminările bazate pe sex.

Tot la nivelul Uniunii Europene putem aminti şi de Carta Drepturilor Fundamentale a Uniunii Europene. Acest document face referire la principiul egalităţii între femei şi bărbaţi, incluzând şi prevederi referitoare la maternitate (punând accent pe drepturile femeilor gravide şi ale mamelor). Articolul 33 din Cartă prevede că pentru a concilia viaţa de familie şi viaţa profesională, orice persoană are dreptul de a fi protejată împotriva oricărei concedieri din motive de maternitate, precum şi dreptul la un concediu maternal plătit şi la un concediu paternal acordat în urma naşterii sau adopţiei unui copil. Totuşi, se poate observa că cele mai importante instrumente adoptate în acest domeniu sunt actele de drept derivat. În continuare, în secţiunea următoare, vom prezenta principalele aspecte ale promovării şi asigurării respectării egalităţii de tratament între bărbaţi şi femei în ordinea juridică românească, observând că fiecare dintre cele trei cataloage de drepturi ale Uniunii se aplică şi României prin implementarea acestora în actele normative şi documentele emise de autorităţile române.
4. Principiul egalităţii de tratament în ordinea juridică a României

4.1. Chestiuni introductive

Universalitatea recunoaşterii şi apărării drepturilor omului impune în mod necesar aplicarea lor egală pentru toţi indivizii: „Toate fiinţele se nasc libere şi egale în demnitate şi în drepturi”, proclamă primul articol al Declaraţiei Universale a Drepturilor Omului din 1948. Aceasta înseamnă că drepturile şi libertăţile fundamentale sunt recunoscute tuturor indivizilor, fără nicio deosebire, oricare ar fi izvorul ei, adică fără nicio discriminare, iar promovarea egalităţii nu trebuie confundată cu simplul obiectiv de a crea un balans de egalitate; este o problemă de promovare a oportunităţilor pe termen lung în toate sferele vieţii, practicile instituţionale, organizarea cadrului ocupaţional şi de angajare, dar şi în societate ca întreg. De asemenea, promovarea egalităţii nu necesită în special adoptarea unor măsuri pozitive, ci măsuri al căror scop este adaptarea organizării societăţii spre o mai corectă împărţire a rolurilor; nu înseamnă doar realizarea unor programe şi resurse accesibile cetăţenilor, ci mai degrabă presupune mobilizarea simultană a instrumentelor legale, a resurselor financiare şi a abilităţilor analitice şi organizaţionale ale tuturor actorilor şi instituţiilor implicate, cu scopul de a introduce în toate domeniile dorinţa de a construi o relaţionare bazată pe principiile egalităţii de şanse, echităţii sociale, diversităţii şi nediscriminării.

Conform art. 4 alin. 2 din Constituţie care consacră egalitatea între cetăţeni, „România este patria comună şi indivizibilă a tuturor cetăţenilor săi, fără deosebire de rasă, de naţionalitate, de origine etnică, de limbă, de religie, de sex, de opinie, de apartenenţă politică, de avere sau de origine socială”. Într-o interpretare strictă dată de Curtea Constituţională principiului nediscriminării în sensul că „prin conţinutul său, articolul 16 alineat 1 din Constituţie se corelează cu dispoziţiile articolului 4 alineat 2 al legii fundamentale care determină criteriile nediscriminării, acestea fiind rasa, naţionalitatea, originea etnică, limba, religia, sexul, opinia, apartenenţa politică, averea şi originea socială”, ar rezulta că „numai ceea ce este în mod expres interzis de către textul constituţional ca discriminare este contrar egalităţii, în rest egalitatea este presupusă”. Urmărind acest raţionament, principiul nediscriminării ar interzice numai discriminarea bazată pe criteriile limitativ enumerate de legea fundamentală, alte forme de diferenţiere fondate pe alte criterii decât acestea dar urmărind aceleaşi scopuri şi având, în fond, aceleaşi efecte ca discriminarea, nefiind deci incriminate. O asemenea interpretare nu poate fi acceptată întrucât există numeroase criterii de nediscriminare menţionate în izvoarele dreptului internaţional. 

Aşa cum menţionam mai sus, Convenţia nr. 111 a OIM prevede că discriminarea constă în „orice distincţie, excluziune sau preferinţă fondată pe rasă, culoare, sex, religie, opinie politică, apartenenţă naţională sau origine socială, care are drept efect distrugerea sau alterarea egalităţii de şanse sau de tratament în materie de angajare sau de profesie”. Tot astfel, Convenţia privind lupta împotriva discriminării în domeniul învăţământului prevede că termenul de „discriminare” cuprinde orice distincţie, excludere, limitare sau preferinţă care, întemeiate pe rasă, culoare, sex, limbă, religie, opinie politică sau orice altă opinie, origine naţională sau socială, situaţie economică sau naştere, are drept obiect sau ca rezultat suprimarea sau alterarea egalităţii de tratament în ceea ce priveşte învăţământul. Mai mult, art. 14 din Convenţia Europeană a Drepturilor Omului prevede că „exercitarea drepturilor şi libertăţilor recunoscute în prezenta Convenţie trebuie să fie asigurată, fără vreo deosebire, întemeindu-se în special pe sex, rasă etc.”. În virtutea faptului că România este parte la aceste tratate internaţionale, iar, conform art. 20 din Constituţie, drepturile şi libertăţile cetăţenilor vor fi interpretate şi aplicate în concordanţă cu Declaraţia Universală a Drepturilor Omului, cu pactele şi tratatele la care România este parte, putem desprinde concluzia că enumerarea criteriilor din art. 4 este exemplificativă şi nu limitativă. Consecinţa imediată este aceea că, ori de câte ori se produce o diferenţă de tratament sesizabilă dar care nu poate fi încadrată perfect în cazurile şi criteriile enumerate de art. 4 alin. 2 din Constituţie, judecătorul trebuie să apeleze la normele de referinţă internaţionale.

În plus, în România, legea cadru în materie - OG nr. 137/2000 - interzice toate formele de discriminare directă sau indirectă, bazate pe o varietate de criterii: rasă, naţionalitate, etnie, limbă, religie, categorie socială, convingeri, sex, vârstă, handicap, boală cronică necontagioasă, infectare HIV, apartenenţă la o categorie defavorizată, „precum şi orice alt criteriu care are ca scop sau ca efect restrângerea, înlăturarea recunoaşterii, folosinţei sau exercitării, în condiţii de egalitate, a drepturilor omului şi a libertăţilor fundamentale sau a drepturilor recunoscute de lege, în domeniul politic, economic, social şi cultural sau în orice alte domenii ale vieţii publice”. Din această formulare se deduce că orice alt criteriu (spre exemplu, înălţime, greutate, aspect fizic etc.) utilizat cu un asemenea scop sau care produce un astfel de efect reprezintă un criteriu discriminatoriu. Criteriile nediscriminării enumerate de Codul muncii sunt: sexul, orientarea sexuală, vârsta, apartenenţa naţională, rasa, culoarea, etnia, religia, opţiunea politică, originea socială, handicapul, situaţia sau responsabilitatea familială, apartenenţa sau activitatea sindicală, însă enumerarea rămâne, de asemenea, exemplificativă. 

Raportându-ne la practica raporturilor juridice de muncă din România, între cele mai frecvente cazuri de discriminare se înscriu:

– discriminările sexuale (de gen), concretizate prin oferte de muncă exclusiv pentru bărbaţi şi oferte de muncă exclusiv pentru femei;

– discriminări întemeiate pe vârstă, constând în impunerea unor limite de vârstă la angajarea bărbaţilor, limite de vârstă la angajarea femeilor; limite de vârstă neutre (fără specificarea sexului); pentru a constitui o discriminare, aceste limite de vârstă trebuie să fie impuse de angajator, nu de lege;

– discriminări întemeiate pe experienţă prealabilă pentru postul solicitat, manifestate prin cerinţa experienţei prealabile pentru persoanele de sex masculin ori cerinţa experienţei prealabile pentru persoanele de sex feminin;

– discriminări motivate de imaginea unei persoane (aspect fizic plăcut sau încadrarea în unele limite de înălţime şi/sau greutate) ca cerinţă la angajarea persoanelor de sex masculin, ca cerinţă la angajarea persoanelor de sex feminin sau ca cerinţă fără specificarea sexului. Aceste discriminări mai pot lua forma solicitării unei fotografii înainte de angajare ca şi condiţie impusă pentru persoanele de sex masculin sau pentru cele de sex feminin ori ca o condiţie fără specificarea genului.

Urmare a cercetării anunţurilor cu oferte de locuri de muncă din ultima perioadă, se desprinde concluzia că cea mai mare frecvenţă o înregistrează discriminările sexuale (aproximativ 26%). În practică, criteriile pe baza cărora a operat discriminarea sunt greu de surprins şi dovedit, iar dimensiunea reală şi amploarea fenomenului discriminatoriu, în general, sunt foarte dificil de surprins doar prin simpla parcurgere a formulărilor din anunţurile de angajare. Un alt factor care face ca întocmirea unor statistici fidele realităţii să fie extrem de greoaie este acela că actele/faptele de discriminare bazate pe un singur criteriu sunt, în principiu, rare. De regulă, discriminările se întemeiază pe o diversitate de criterii. Cercetările au scos la iveală existenţa unor comportamente discriminatorii multiple, respectiv discriminări care au la bază mai multe criterii (de exemplu, discriminări de gen combinate cu discriminări pe criteriul vârstei sau bazate pe imaginea persoanei). Un fenomen îngrijorător manifestat pe plan naţional este acela că, în ciuda faptului că în practica angajării cel mai frecvent criteriu de discriminare întâlnit este cel al sexului, din statisticile Consiliului Naţional pentru Combaterea Discriminării rezultă că cele mai frecvente petiţii adresate CNCD spre soluţionare au fost înaintate de bărbaţi şi au avut ca obiect discriminarea fondată pe etnie (rromă), categorie socială, vârstă sau religie.  
4.2. Cadrul juridic român cu privire la principiul egalităţii şi nediscriminării

După aderarea sa la spaţiul euroatlantic, România a depus eforturi susţinute pentru crearea cadrului legislativ necesar transpunerii directivelor europene (Directiva 2000/43/CE al Consiliului Uniunii Europene şi Directiva 2000/78/CE a Consiliului Uniunii Europene), care constituia acquis - ul european în domeniul prevenirii şi combaterii discriminării. În acest sens, cadrul legal din România, sub aspectul combaterii tuturor formelor de discriminare, a fost stabilit prin adoptarea Ordonanţei Guvernului nr.137/2000 privind prevenirea şi sancţionarea tuturor formelor de discriminare, iar prin Legea nr. 324/2006 au fost transpuse în totalitate prevederile Directivei Consiliului 2000/43/CE privind aplicarea principiului egalităţii de tratament între persoane, fără deosebire de origine rasială sau etnică, precum şi prevederile Directivei Consiliului 2000/78/CE de creare a unui cadru general în favoarea egalităţii de tratament în ceea ce priveşte încadrarea în muncă şi ocuparea forţei de muncă. 

Domeniul de aplicare a legislaţiei privind prevenirea şi combaterea tuturor formelor de discriminare are în vedere în special protejarea dreptului la demnitate personală, accesul la educaţie, accesul la servicii publice administrative, juridice, de sănătate şi de asistenţă socială, dreptul la bunuri şi servicii, libertatea de circulaţie, dreptul la libera alegere a domiciliului şi accesul în locuri publice, egalitate în activitatea economică, în materie de angajare, profesie şi securitate socială.

Egalitatea de şanse şi de tratament între femei şi bărbaţi este un principiu fundamental al drepturilor omului, transpus atât la nivel legislativ cât şi la nivelul politicilor publice. Studii recente în acest domeniu au relevat faptul că introducerea perspectivei de gen în politicile publice conduce la creşteri semnificative ale economiei şi nivelului de trai al cetăţenilor. În ultimii ani, s-a putut observa că diferenţele de gen s-au diminuat, însă nu suficient pentru a realiza de facto egalitatea de şanse între femei şi bărbaţi.

Experienţa românească în domeniul egalităţii de gen include deja o legislaţie bine structurată, mecanisme instituţionale care pun în aplicare acest principiu, o societate civilă puternică şi un important segment academic. Legea nr. 202/2002 privind egalitatea de şanse şi de tratament între femei şi bărbaţi, republicată, reprezintă actul normativ prin care s-a asigurat armonizarea legislativă cu reglementările comunitare în materie. Actele juridice europene care reglementează domeniul egalităţii de şanse între femei şi bărbaţi şi care reprezintă repere importante pentru prezenta strategie, sunt:

- Directiva 2010/41/UE a Parlamentului European şi a Consiliului din 7 iulie 2010 privind aplicarea principiului egalității de tratament între bărbații și femeile care desfășoară o activitate independentă și de abrogare a Directivei 86/613/CEE a Consiliului;

- Directiva 2010/18/UE a Consiliului din 8 martie 2010 de punere în aplicare a Acordului-cadru revizuit privind concediul pentru creșterea copilului încheiat de BUSINESSEUROPE, UEAPME, CEEP și CES și de abrogare a Directivei 96/34/CE;

-  Directiva 2006/54/CE a Parlamentului European şi a Consiliului din 5 iulie 2006 privind punerea în aplicare a principiului egalității de șanse și al egalității de tratament între bărbați și femei în materie de încadrare în muncă și de muncă (reformă);

- Directiva 2004/113/CE a Consiliului din 13 decembrie 2004 de aplicare a principiului egalității de tratament între femei și bărbați privind accesul la bunuri și servicii și furnizarea de bunuri și servicii;

- Directiva 92/85/CEE a Consiliului din 19 octombrie 1992 privind introducerea de măsuri pentru promovarea îmbunătățirii securității și a sănătății la locul de muncă în cazul lucrătoarelor gravide, care au născut de curând sau care alăptează;

- Directiva 79/7/CEE a Consiliului din 19 decembrie 1978 privind aplicarea progresivă a principiului egalităţii de tratament între bărbaţi şi femei în domeniul securităţii sociale.

În concluzie, apreciem că ordinea juridică a României asigură dreptul la egalitate în faţa legii şi la protecţie împotriva discriminării pentru toate persoanele, drept universal, recunoscut şi garantat de către următoarele instrumente juridice internaţionale, europene, ori naţionale. Într-o enumerare ce nu se pretinde exhaustivă acestea sunt:

-   Declaraţia Universală a Drepturilor Omului, 

- Convenţia Naţiunilor Unite privind Eliminarea tuturor Formelor de Discriminare împotriva Femeilor, 

- Convenţia Internaţională privind Eliminarea tuturor Formelor de Discriminare Rasială,

- Pactele Naţiunilor Unite cu privire la drepturile civile şi politice şi la drepturile economice, sociale şi culturale 

- Convenţia Europeană pentru Protecţia Drepturilor Omului şi a Libertăţilor Fundamentale, 

- Protocolul adiţional nr. 12 la Convenţia Europeană pentru Protecţia Drepturilor Omului şi a Libertăţilor Fundamentale, care conţine o clauză generală de interzicere a discriminării, 

- Jurisprudenţa Curţii Europene a Drepturilor Omului,

- Carta Drepturilor Fundamentale a Uniunii Europene,

- Directiva Consiliului 2000/43/CE privind aplicarea principiului egalităţii de tratament între persoane, fără deosebire de origine rasială sau etnică, 

- Directiva Consiliului 2000/78/CE de creare a unui cadru general în favoarea egalităţii de tratament în ceea ce priveşte încadrarea în muncă şi ocuparea forţei de muncă,

- Recomandarea de politică generală nr. 1 a Comisiei Europene împotriva Rasismului şi Intoleranţei (ECRI) privind combaterea rasismului, xenofobiei, antisemitismului şi intoleranţei, 

- Recomandarea de politică generală nr. 2 a ECRI privind organismele specializate în combaterea rasismului, xenofobiei, antisemitismului şi intoleranţei la nivel naţional 

- Recomandarea de politică generală nr. 7 a ECRI privind legislaţia naţională referitoare la combaterea rasismului şi discriminării rasiale,

având în vedere cadrul legislativ existent în România în domeniul nediscriminării,

· Codul Muncii din 2003 (Legea nr. 53 din 24 ianuarie 2003),

· Legea nr. 202/2002 privind egalitatea de şanse între femei şi bărbaţi, republicată

· Strategie națională în domeniul egalității de șanse între femei și bărbați  pentru perioada 2014-2017

4.3. Despre Directiva nr. 2006/54 (directiva de reformă)

În ceea ce priveşte Directiva nr. 2006/54, o privire asupra legislaţiei interne conduce la formularea mai multor concluzii. În primul rând se poate observa că însăşi Constituţia consacră în art. 16 [alin. (1)] „cetăţenii sunt egali în faţa legii şi a autorităţilor publice, fără privilegii şi fără discriminări", totodată art. 41 [alin. (4)] prevede că „la muncă egală, femeile au un salariu egal cu bărbaţii”. 

În al doilea rând, amintim de Codul muncii care, în art. 5, afirmă următoarele: „În cadrul relaţiilor de muncă funcţionează principiul egalităţii de tratament (...) orice discriminare directă sau indirectă faţă de un salariat, bazată pe criterii de sex (...) este interzisă”. În alin. (3) şi (4) ale aceluiaşi articol sunt interzise "(...) în mod expres, după modelul reglementărilor europene, atât discriminările directe, cât şi cele indirecte faţă de un salariat bazate pe criterii de sex (...)”.  

În al treilea rând, amintim de Legea nr. 202/2002 privind egalitatea de şanse între femei şi bărbaţi, republicată. Actul normativ a fost modificat pentru a răspunde imperativelor privind egalitatea de tratament impuse de către Uniunea Europeană prin Directiva nr. 2006/54. Legea defineşte noţiunile de discriminare directă şi discriminare indirectă de o manieră comparabilă cu directiva. Însă, în ceea ce priveşte conceptul de remuneraţie se poate observa că actul intern, spre deosebire de cel unional, deşi interzice discriminarea bazată pe sex la stabilirea remuneraţiei, nu oferă o definiţie acesteia. Articolul 4 al directivei interzice discriminarea în ceea ce priveşte "remuneraţia pentru aceeaşi muncă" sau pentru o „muncă de valoare egală”, totodată prevede că „atunci când se utilizează un sistem de clasificare profesională pentru stabilirea remuneraţiilor acest sistem se întemeiază pe criterii comune lucrătorilor de sex masculin şi feminin şi este stabilit astfel încât să excludă discriminarea pe criteriul sexului”. În contrast se poate observa că art. 9 [alin. (1) lit. d)] din lege cuprinde o simplă prevedere cu caracter general privind interzicerea discriminării la stabilirea remuneraţiei. În această situaţie putem vorbi de o transpunere incompletă. Faţă de art. 15 al directivei legea stabileşte, în art. 10 [alin. (7)], dreptul salariatei „de a beneficia de orice îmbunătăţire a condiţiilor de muncă la care ar fi avut dreptul în timpul absenţei”. "Numai că directiva, referindu-se la condiţiile muncă, include în acestea şi remuneraţiile (...) pe când legea face referire la condiţiile de muncă ce respectă normele de sănătate şi securitate şi la orice alte condiţii de prestare a muncii, fără să includă şi remuneraţia”. În această situaţie, la fel ca mai sus, putem vorbi despre o transpunere incompletă.  Articolul 16 prevede că statele membre, care recunosc dreptul la concediul de paternitate, trebuie să stabilească măsurile necesare pentru a proteja lucrătorii împotriva concedierii ca urmare a exercitării acestui drept. Legea nr. 202/2002 nu conţine o asemenea prevedere, nici Legea nr. 210/1999 privind concediul paternal nu conţine o reglementare în acest sens sau similară. Faţă de prevederile directivei, actul intern în art. 39 [alin. (1)] prevede că angajaţii care se consideră discriminaţi pot "(...) să solicite sprijinul organizaţiei sindicale sau al reprezentanţilor salariaţilor din unitate (...)", legea nu face referire la asociaţii sau alte entităţi juridice (precum directiva). Astfel, se restrâng drepturile angajatului care se consideră discriminat. În cazul în care în respectiva unitate nu avem organizaţii sindicale sau reprezentanţi ai salariaţilor, lucrătorul nu poate beneficia de prevederile complete ale directivei. Din cele prezentate mai sus se poate concluziona că Legea nr. 202/2002 privind egalitatea de şanse dintre femei şi bărbaţi nu a creat un cadru satisfăcător pentru respectarea acestui principiu. Se poate observa cu uşurinţă faptul că actul intern a transpus defectuos şi incomplet prevederile directivei.

Un alt document important a fost Strategia Naţională privind Egalitatea de Şanse între femei şi bărbaţi pentru perioada 2010-2012. Aceasta avea ca obiectiv general îmbunătăţirea cadrului de implementare a politicilor de egalitate de gen la nivelul tuturor politicilor şi programelor naţionale în vederea atingerii de facto a egalităţii între femei şi bărbaţi la toate nivelurile vieţii economice, sociale şi culturale. Cele mai importante principii care stau la baza strategiei sunt: cel al coordonării şi coerenţei, al responsabilităţii, şi principiul bunei guvernări.

Numai că, iată noua Strategie națională în domeniul egalității de șanse între femei și bărbați  pentru perioada 2014-2017, oferă o nouă perspectivă prin  transpunerea adecvată a reglementărilor europene referitoare egalitatea de tratament în domeniul securităţii sociale, Strategie a cărei prezentare şi analiză o vom efectua mai jos.
5. Unele consideraţii referitoare la Strategia națională în domeniul egalității de șanse între femei și bărbați pentru perioada 2014-2017

La nivel național, reglementarea legală în domeniul egalității de şanse şi de tratament între femei şi bărbaţi a fost asigurată de către Direcţia Egalitate de Şanse între Femei şi Bărbaţi care a funcționat ca structură de specialitate în cadrul Ministerului Muncii, Familiei, Protecţiei Sociale şi Persoanelor Vârstnice, fiind succesoarea fostei Agenţii Naţionale pentru Egalitatea de Şanse între femei şi bărbaţi (ANES), instituţie care a fost desfiinţată, potrivit legii, prin reorganizarea  Ministerului Muncii, Familiei şi Protecţiei Sociale. În prezent, potrivit Legii nr. 202/2002 privind egalitatea de şanse şi de tratament între femei şi bărbaţi, republicată, în coordonarea MMFPSPV îşi desfăşoară activitatea Comisia Naţională în domeniul Egalităţii de Şanse între femei şi bărbaţi (CONES).

CONES este alcătuită din reprezentanţi ai ministerelor şi ai altor organe de specialitate ale administraţiei publice centrale din subordinea Guvernului sau ai autorităţilor administrative autonome, ai organizaţiilor sindicale şi ai asociaţiilor patronale reprezentative la nivel naţional, precum şi din reprezentanţi ai organizaţiilor neguvernamentale, cu activitate recunoscută în domeniu, desemnaţi prin consens de acestea. Potrivit legii, atribuţiile CONES sunt prevăzute în regulamentul propriu de organizare şi funcţionare, avizat de membrii CONES şi aprobat prin hotărârea Guvernului nr. 933 din 27 noiembrie 2013. CONES a funcţionat şi în perioada 2006 - 2010 în coordonarea fostei ANES şi a contribuit în mod activ la elaborarea şi implementarea primelor două Strategii Naţionale în domeniul egalităţii de şanse între femei şi bărbaţi pentru perioadele 2006 – 2009, respectiv 2010 - 2012. De asemenea, CONES a sprijinit şi alte activităţi desfăşurate de către fosta ANES, având un rol important în introducerea perspectivei de gen în politicile şi programele derulate la nivel naţional.

Promovarea perspectivei de gen în politicile din ţara noastră se menţine ca fiind o constantă la nivel naţional şi, în acest sens, direcţia de specialitate a elaborat şi va implementa cea de-a treia Strategie naţională în domeniul egalităţii de şanse şi de tratament între femei şi bărbaţi şi Planul general de acţiuni pentru implementarea Strategiei, pentru o perioadă de 4 ani, respectiv 2014 - 2017.

Consiliul Naţional pentru Combaterea Discriminării este autoritatea de stat autonomă, sub control parlamentar, care îşi desfășoară activitatea în domeniul discriminării. Este garant al respectării şi aplicării principiului nediscriminării, în conformitate cu legislația internă în vigoare şi cu documentele internaționale la care Romania este parte. CNCD este autoritatea naţională care investighează şi sancţionează contravenţional faptele sau actele de discriminare. În exercitarea atribuţiilor sale, CNCD îşi desfăşoară activitatea în mod independent, fără ca aceasta să fie îngrădită sau influenţată de către alte instituţii ori autorităţi publice şi este responsabil cu aplicarea şi controlul respectării prevederilor legale în domeniul său de activitate, precum şi în ceea ce priveşte armonizarea dispoziţiilor din cuprinsul actelor normative sau administrative care contravin principiului nediscriminării. În vederea combaterii faptelor de discriminare, Consiliul  îşi exercită atribuţiile în următoarele domenii:

- prevenirea faptelor de discriminare prin realizarea de campanii de informare, de conștientizare privind drepturile omului, efectele discriminării, principiul egalităţii, cursuri de formare, de informare, proiecte şi programe la nivel local, regional şi național, realizarea de studii, rapoarte etc.;

- medierea faptelor de discriminare a părților implicate în cazul de discriminare, în prezenta reprezentanților CNCD. Consiliul urmărește reducerea şi eliminarea faptelor de discriminare si nicidecum să aplice amenzi;

- investigarea, constatarea şi sancţionarea faptelor de discriminare. Pentru analizarea cat mai corecta a cazurilor şi pentru luarea deciziilor în cazul petițiilor primite sau autosesizărilor, Colegiul Director dispune de masuri pentru a investiga cazurile, în urma cărora acesta constată existenţa sau nu a faptei de discriminare şi după caz, sancționarea acesteia; 

- monitorizarea cazurilor de discriminare în urma constatării unor cazuri de discriminare de către CNCD, prin supravegherea ulterioara a părților implicate; 

- acordarea de asistenţă de specialitate victimelor discriminării prin explicarea legislației celor interesați de către consilierii juridici ai CNCD, prin îndrumarea asistată în ceea ce privește activitatea de depunere a petiției şi informații suplimentare ce decurg din această procedură.
6. Priorități privind principiul egalităţii de şanse şi de tratament între femei şi bărbaţi

În România, egalitatea de şanse şi de tratament între femei şi bărbaţi este un principiu fundamental al drepturilor omului, transpus atât la nivel legislativ cât şi la nivelul politicilor publice. Acest principiu este consacrat în Legea nr. 202/2002 privind egalitatea de șanse și de tratament între femei și bărbați, republicată, care reglementează măsurile pentru promovarea egalităţii de şanse şi de tratament între femei şi bărbaţi în toate sferele vieţii publice din România şi defineşte termeni ca: egalitate de şanse între femei şi bărbaţi, discriminare pe criteriu de sex, discriminarea directă, indirectă, hărţuirea şi hărţuirea sexuală, plată egală pentru muncă de valoare egală, acţiuni pozitive, discriminarea multiplă. De asemenea, legea cuprinde capitole specifice în care sunt prezentate măsurile privind respectarea egalităţii de şanse şi tratament între femei şi bărbaţi pe piaţa muncii, participarea la decizie, la educaţie, eliminarea rolurilor şi stereotipurilor de gen.

Pornind de la experienţa primelor Strategii naţionale în domeniul egalităţii de şanse între femei şi bărbaţi pentru perioadele 2006 - 2009, respectiv, 2010 - 2012, actuala strategie îşi propune să restrângă, să concentreze domeniile de intervenţie, atât din raţiuni pragmatice, de eficienţă, cât şi financiare. În cadrul acestui document strategic, educaţia a fost apreciată ca fiind unul dintre domeniile prioritare de intervenţie pentru promovarea unei societăţi axate pe respectarea drepturilor omului şi susţinerea diversităţii. Documentul a relevat faptul că, dincolo de intervenţii legislative punctuale, combaterea discriminării de gen este condiţionată de existenţa unui sistem educativ favorabil egalităţii de şanse şi dezvoltării personale. Obiectivul general pentru această arie de intervenţie a fost introducerea perspectivei de gen în educaţie.

Un alt obiectiv major de intervenţie a vizat piaţa muncii prin: reducerea diferenţei salariale între femei şi bărbaţi şi implementarea unor măsuri de conciliere a vieţii de familie cu viaţa profesională. În vederea îndeplinirii acestui obiectiv, direcţia de specialitate a organizat reuniuni cu partenerii sociali, reprezentanţii organizaţiilor neguvernamentale şi alţi experţi în vederea identificării de modalităţi concrete de diminuare a diferenţei salariale. În cadrul ariei de intervenţie referitoare la viaţa socială, s-a considerat oportună sărbătorirea unor date importante din istoria luptei pentru drepturile femeilor şi drepturile omului, ca de exemplu: Ziua Internaţională a femeii (8 martie), Ziua internaţională a bărbatului (19 noiembrie), Ziua internaţională a Familiei (15 mai), Ziua Internaţională a femeii din mediul rural (15 octombrie), Ziua Internaţională pentru eliminarea violenţei împotriva femeii (25 noiembrie), Ziua Internaţională a Drepturilor Omului (10 decembrie).

Eliminarea rolurilor şi stereotipurilor de gen din mass media a reprezentat o altă arie prioritară a Strategiei naţionale pentru perioada 2010 - 2012. Din perspectiva de gen, s-a concluzionat că mesajul transmis de media trebuie să răspundă nevoilor individuale şi specifice atât ale femeilor, cât şi ale bărbaţilor. Mai mult decât atât, imaginea femeilor şi a bărbaţilor proiectată prin intermediul mesajelor media nu trebuie să aducă atingere demnităţii individuale şi să reflecte situarea unora sau altora în ipostaze inferioare şi degradante. În colaborare cu Fondul Naţiunilor Unite pentru Populaţie (UNFPA) România, direcţia de specialitate a participat ca membru permanent la organizarea Observatorului de Gen din România. Principalele arii de interes ale Observatorului de Gen sunt: piaţa muncii, educaţie, sănătate, migraţie, incluziune socială şi eliminarea rolurilor şi stereotipurilor de gen. Observatorul de Gen a fost lansat la finalul lunii octombrie 2011, în conformitate cu planul strategic întocmit şi asumat de UNFPA. Acesta cuprinde inventarierea şi analiza politicilor publice în domeniul egalităţii de gen, un inventar al legislaţiei în domeniul combaterii discriminării şi al publicaţiilor academice în domeniul egalităţii de gen, a studiilor şi cercetărilor din domeniu, o bază de date a organizaţiilor neguvernamentale cu activitate în domeniul egalităţii de gen şi apărarea drepturilor omului.

Participarea echilibrată a femeilor şi a bărbaţilor la procesul de decizie reprezintă un principiul fundamental asumat de către România atât prin prevederile legislative în vigoare cât şi prin programele realizate. Astfel, au fost elaborate analize statistice privind „Situaţia femeilor şi a bărbaţilor în poziţii de decizie în administraţia publică centrală”, iar raportările din anii 2011 - 2013 care au fost comunicate Comisiei Europene pentru actualizarea bazei sale de date anuale privind echilibrul de gen în poziţiile de decizie în administraţia publică centrală precum şi analiza comparativă 2011 - 2012 a poziţionării României în baza de date centralizată a Comisiei Europene, sunt publicate pe site-ul oficial al MMFPSPV. Totodată, cu prilejul alegerilor locale şi a celor parlamentare, au fost elaborate analize ale gradului de participare/mandatelor femeilor şi bărbaţilor la alegeri, respectiv la nivelul primăriilor, consiliilor judeţene şi consiliilor locale, precum şi la nivelul Parlamentului României (de asemenea publicate pe site-ul oficial al MMFPSPV).

La nivel european, priorităţile în domeniul egalităţii de gen asumate prin Strategia pentru egalitatea de şanse între femei şi bărbaţi pentru perioada 2010 – 2015 sunt: independenţa economică a femeii, plată egală pentru muncă de valoare egală, participarea echilibrată a femeilor şi bărbaţilor la procesul de decizie şi demnitate, integritate şi combaterea violenţei de gen. Respectarea şi realizarea unei egalităţi de facto între femei şi bărbaţi reprezintă un demers sinuos, foarte îndrăzneţ şi provocator. Nu se poate afirma că am eliminat pe deplin, din viaţa socială, inegalităţile de şanse şi tratament, discriminarea, intoleranţa, lipsa de înţelegere şi de respect pentru dorinţele şi nevoile celor de lângă noi. În mod evident, egalitatea de şanse, în general, şi egalitatea de şanse şi tratament între femei şi bărbaţi în mod particular, reprezintă un proces social complex, determinat în timp şi condiţionat nu numai de factori obiectivi (dintre care cei economici sunt cei mai importanţi), dar şi de factori socioculturali, subiectivi, dintre care tradiţiile, obiceiurile şi stereotipurile de gen sunt cei mai evidenţi.

Pentru a înţelege mai bine de ce egalitatea de şanse este în continuare o temă de actualitate, o perspectivă „istorică” asupra evoluţiei acesteia este cu totul necesară. Pentru acest parcurs, trebuie să avem în vedere atât perioada relativ scurtă de timp care a trecut de la ieşirea României din perioada comunistă - în care această problemă legată nemijlocit de democraţie, demnitate umană, stat de drept şi respect pentru drepturile fundamentale ale omului nu putea fi discutată - cât şi faptul că problematica egalităţii de şanse inclusiv a egalităţii de şanse între femei şi bărbaţi a devenit una sistematică şi consistentă abia în anii 2000, în contextul procesului de aderare a României la Uniunea Europeană. Pe de altă parte, într-un context mai larg, criza economică şi socială prin care trece întreaga Europă, afectează în forme specifice şi cu intensităţi diferite atât bărbaţii cât şi femeile şi implicit egalitatea de şanse între femei şi bărbaţi.  Cu toate că în ultimii ani se pot observa progrese mai ales în ceea ce priveşte conştientizarea existenţei unei inegalităţi de gen la nivelul societăţii, mai sunt încă multe de făcut. Schimbarea mentalităţilor prin asumarea unor atitudini şi comportamente sociale şi politice în spiritul egalităţii de gen depinde în continuare, în cea mai mare măsură, de educaţie.

De-a lungul anilor, introducerea perspectivei de gen în educaţie s-a făcut în diferite forme şi folosind instrumente dintre cele mai variate. Consecinţele acestor măsuri au avut efecte vizibile, mergând de la reducerea diferenţelor de gen în ceea ce priveşte accesul la educaţie, până la structurarea unor teorii de gen în mediul academic. Cu toate acestea, sunt necesare în continuare măsuri de combatere a stereotipurilor de gen în sistemul de învăţământ, prin evaluarea perspectivei de gen a procesului educaţional şi prin continuarea campaniilor de informare şi conştientizare destinate atât cadrelor didactice cât și elevilor.

Stabilirea unui echilibru între parteneri în ceea ce priveşte împărţirea responsabilităţilor casnice este un alt factor important în reducerea diferenţelor de gen. Cu toate că la nivelul Uniunii Europene concilierea vieţii de familie cu viaţa profesională este abordată în primul rând din perspectiva obiectivelor de la Barcelona, adică din perspectiva creşterii facilităţilor de îngrijire a copiilor până la 1 an, respectiv 3 ani, problematica este mult mai complexă şi include şi alte aspecte ale vieţii de familie.

Pentru o lungă perioadă de timp, politicile de promovare a egalităţii între femei şi bărbaţi au fost considerate în mod exclusiv o chestiune despre şi pentru femei şi asta, dintr-un motiv foarte bine întemeiat: cel al recuperării unui semnificativ decalaj istoric între femei şi bărbaţi. Cu toate acestea, au existat voci atât din mediul academic cât şi din societatea civilă, care au subliniat că o egalitate reală între cele două sexe nu se poate realiza, dacă se exclud bărbaţii. Mai mult decât atât, nu ar fi nici „corect” faţă de persoanele de sex feminin să fie lăsate singure în eforturile lor pentru emancipare şi independenţă economică şi socială.

Reprezentarea echilibrată a femeilor şi a bărbaţilor în procesul de decizie este un deziderat indispensabil pentru realizarea unei democraţii participative în mod real, dar şi o condiţie necesară pentru o societate lipsită de orice formă de discriminare bazată pe criteriul de sex. Este importantă continuarea eforturilor pentru creşterea participării femeilor atât la viaţa socială cât şi la decizia politică şi cea economică. Literatura de specialitate recentă a consemnat faptul că, în perioada crizei economice, companiile şi organizaţiile care au avut în forurile de decizie mai multe femei au identificat mult mai uşor măsurile necesare pentru trece peste obstacolele inerente ale crizei. Integrarea activă a perspectivei de gen în politicile naţionale constituie, fără îndoială, un mare beneficiu pentru o societate democratică şi lipsită de prejudecăţi.

Din acest punct de vedere, în următorii ani, la nivelul politicilor naţionale sectoriale, au fost stabilite măsuri concrete de intervenţie care să asigure o perspectivă a impactului de gen a acestor politici ținând cont în același timp de specificul domeniului de intervenție: avem aici în vedere Strategia națională de prevenire și combatere a fenomenului violenței în familie pentru perioada 2013 - 2018, Strategia națională împotriva traficului de persoane pentru perioada 2012 - 2016, Strategia naţională pentru dezvoltare durabilă a României orizonturi 2013 - 2020 - 2030, proiectul de Strategie națională pentru ocuparea forței de muncă 2013 - 2020, etc. În acest context, Strategia națională în domeniul egalităţii de șanse între femei şi bărbaţi nu și-a propus abordarea exhaustivă a acestei problematici, care să presupună intervenții în toate domeniile vieții sociale, ci o abordare directă a unor domenii distincte, respectiv a acelora care s-au dovedit mai vulnerabile sau mai puţin receptive la problematica de gen.

Astfel, pentru perioada 2014-2017, Strategia a identificat următoarele arii de intervenţie: educaţia, piaţa muncii, participarea echilibrată a femeilor şi bărbaţilor la procesul de decizie, abordarea integratoare de gen şi violenţa de gen, iar pentru fiecare arie de intervenţie au fost adoptate măsuri specifice şi s-a stabilit un set de indicatori de rezultat, au fost identificate resursele financiare adecvate şi principalii actori cu sprijinul cărora obiectivele propuse vor putea fi atinse. Este important de precizat că acțiunile cuprinse în cadrul Strategiei se vor implementa cu prioritate în colaborare cu partenerii sociali, organizații sindicale și patronale, cât și cu organizațiile neguvernamentale active în combaterea fenomenului discriminării după criteriul de sex.

7. Formele discriminării în dreptul Uniunii Europene

Normele dreptului Uniunii Europene, de combatere a discriminării evidenţiază două tipuri de discriminare: discriminarea directă şi, respectiv, discriminarea indirectă. Acestea sunt definite prin directivele în materia discriminării rasiale, precum şi de către directiva cu privire la încadrarea în muncă din anul 2002.  Tipologia este reglementată în articolul 2 pentru fiecare dintre directivele comunitare în materie şi se manifesta sub următoarele forme: 

7.1. Discriminarea directă există în ipoteza în care o persoană este, a fost sau va fi tratată într-un mod mai puţin favorabil în comparaţie cu o altă persoană aflată într-o situaţie asemănătoare, pe baza unuia dintre aceste motive: apartenenţă religioasă, convingeri, handicap, vârstă sau orientare sexuală. Discriminarea directă constă în acele acţiuni sau inacţiuni care, producând un rezultat nefavorabil, au ca factor determinant si dominant atenţia către factorul discriminator si care încearcă să se elimine prin intervenţia normei. Discriminarea directă poate fi intenţionată şi explicită cu referire la motivul interzis. Dar, după afirmarea explicita a respectivei discriminări, în special printr-o normă, dreptul pune accent pe efectul produs de diferenţierea de tratament, conform unui concept obiectiv privind discriminarea. Discriminarea este constatată din momentul sesizării unei diferenţe nefavorabil de tratament în mod concret, adică, cu referire la un criteriu interzis. În acest mod, se pune problema dacă persoanele ar fi primit acelaşi tratament dacă nu erau încadrate în criteriul respectiv. În concluzie, discriminarea directă îşi are rădăcinile în teoria diferenţei de tratament care sa dezvoltat începând cu aplicarea Civil Rights Act din 1964 (SUA), prin care erau interzise diferenţele de tratament pe motive de rasă, culoare, religie, sex sau naţionalitate.
Caracterul intenţionat al discriminării se manifesta mai pregnant în mediul civil şi administrativ, în timp ce în dreptul penal, care trebuie sa garanteze prezumţia de nevinovăţie, jurisprudenţa se arata a fi mai puţin exigenta în legătură cu demonstrarea intenţiei infracţiunii. Trebuie semnalat că în mediul doctrinelor, discriminarea directă este clasificată în două tipuri: discriminarea directă deschisă şi discriminarea directă ascunsă.  În ce priveşte discriminarea directă deschisă, putem spune că ea se manifesta prin acele acte sau conduite care, au în vedere perceptibilitatea rezultatului nefavorabil, de aici putându-se afirma că urmările sale sunt evidente, chiar şi la o analiză superficială. Pe de altă parte, discriminarea directă, ascunsă, după spusele lui Ruiz Pérez, este formată din acele acte în care există intenţia de a camufla factorul diferenţial real, sub alte principii care să îndepărteze relevanţa aparenta a acelui factor, cu alte cuvine, mascându-se elementul ce induce diferenţa de tratament, prin utilizarea altor cauze sau motive.  Un scurt exemplu al jurisprudenţei Curţii de Justiţie a Uniunii Europene va explica mai bine ceea ce se înţelege prin discriminare directă; este vorba de hotărârea din 8 noiembrie 1990 în cauza Dekker (C-177/88): 

Astfel, în luna iunie, dna. Dekker - reclamantă în litigiul principal - a participat la un concurs pentru ocuparea unui post în cadrul unui centrul de profesională. Reclamanta a informat comisia de concurs asupra faptului că era însărcinată. Comisia în cauză a apreciat că reclamanta este cea mai potrivită pentru ocuparea respectivului post. Angajatorul a informat-o, însă, pe reclamantă cu privire la faptul că nu putea fi numită în funcţie, ţinând cont că angajatorului nu i s-ar fi putut restitui de către fondul de asigurări sociale plata prestaţiilor pe care acest angajator era obligat să le plătească pentru perioada concediului de maternitate, şi, în consecinţă, respectivul angajator nu ar fi putut plăti un (alt) angajat care să o înlocuiască pe reclamantă. Problema evidenţiată de CJUE se referă la faptul că angajatorul a încălcat în mod direct principiul egalităţii de tratament stabilit în alineatul (1) din articolul 2 şi în alineatul (1) din articolul 3 din Directiva 76/207/CEE a Consiliului din 9 februarie 1976 privind punerea în aplicare a principiului egalităţii de tratament între bărbaţi şi femei în ceea ce priveşte accesul la încadrarea în muncă, la formarea şi la promovarea profesională, precum şi condiţiile de muncă, iar concluzia la care se poate ajunge este aceea că noţiunea de discriminare directă se caracterizează prin supunerea unei persoane la un tratament diferenţiat, nefavorabil pe motiv de sex, în acest caz, dar şi de origine etnică, handicap, vârstă, apartenenţă religioasă, convingeri şi orientare sexuală. Acelaşi articol 2 din Directiva 76/207 prevede şi trei excepţii de la egalitatea de tratament în funcţie de sex, şi anume: 1) activităţi profesionale în care sexul constituie o condiţie determinantă; 2) protecţia femeii în din perspectiva gravidităţii şi maternităţii; 3) acţiunile pozitive şi discriminarea inversă pentru promovarea egalităţii femeilor. Potrivit Directivei nr. 2000/43/CE a Consiliului din 29 iunie 2000 de punere în aplicare a principiului egalităţii de tratament între persoane, fără deosebire de rasă sau origine etnică, discriminarea directă se produce atunci când o persoană, o persoană este tratată mai puţin favorabil decât este sau ar fi tratată altă persoană aflată într-o situaţie similară, drept consecinţă a unei astfel de origini.

7.2. Discriminare indirectă se produce în ipoteza în care o dispoziţie, un criteriu ori practică aparent neutră ar putea induce un dezavantaj particular persoanelor având o anumită apartenenţă religioasă sau convingere, un handicap, ori având o vârstă sau orientare sexuală, în raport cu alte persoane, cu excepţia situaţiilor în care:

- acea dispoziţie, criteriu sau practică poate fi justificată în mod obiectiv în funcţie de un scop legitim, cu respectarea proporţionalităţii. De altfel, considerentul (18) al preambulului actului în cauză precizează existenţa unei ipoteze în care o diferenţă de tratament poate fi justificată, cu referire la o "cerinţă ocupaţională reală şi hotărâtoare" - ce ţine cont, aşadar, de rasă ori de originea etnică, atunci când obiectivul urmărit este legitim, iar cerinţa impusă este proporţională.

- pentru persoanele cu handicap constatat, angajatorul sau altă persoană ori organizaţie căreia i se aplică dispoziţiile directivei este obligat, în temeiul legislaţiei naţionale, să adopte mijloacele potrivite în conformitate cu principiile enunţate în articolul 5 pentru a elimina dezavantajele pe care le implică această dispoziţie, criteriu sau practică. În scopul garantării respectării principiului egalităţii de tratament faţă de persoanele cu handicap, sunt prevăzute amenajări corespunzătoare. Aceasta înseamnă că angajatorul ia măsuri corespunzătoare, în funcţie de nevoi, într-o situaţie concretă, pentru a permite unei persoane cu handicap să aibă acces la un loc de muncă, să îl exercite sau să avanseze, sau să aibă acces la formare, cu condiţia ca aceste măsuri să nu presupună o sarcină disproporţionată pentru angajator. Această sarcină nu este disproporţionată atunci când este compensată în mod suficient prin măsuri existente în cadrul politicii statului membru în cauză în favoarea persoanelor cu handicap.

În Directiva 2000/43/CE acest tip de discriminare apare atunci când practicile sau criteriile aparent neutre dezavantajează persoane având anumită origine rasială sau etnică, în comparaţie cu alte persoane, cu excepţia cazurilor în care aceste criterii sau practici sunt justificate obiectiv de un scop legal. În dreptul comunitar, există, însă, prevederi mai detaliate asupra discriminării indirecte decât asupra discriminării directe, astfel încât, după cum se poate observa, acesteia din urma îi lipseşte o definiţie legală; ea trebuie dedusă din jurisprudenţa CJUE.

Ar mai fi, potrivit doctrinei şi alte două tipologii, care au ca origine distincţia între discriminarea intenţionată şi conştientă şi cea neintenţionată, precum şi distincţia între discriminarea practicată de indivizi sau grupuri şi cea care se practică în instituţii.

Teoriile care pun accent pe ierarhizarea socială, arată că, discriminarea este produsul diferenţei sociale care are la bază distribuirea inegală a puterii, a statutului şi a bogăţiei între grupuri. Grupurile dominante încearcă să-şi menţină poziţia recurgând la practici de discriminare. S-a constatat că membrii grupurilor cu statut superior au tendinţe mai mari de discriminare decât membrii aparţinând unor grupuri subordonate. Teoria conflictelor reale elaborată de Sheriff susţine că discriminarea apare în condiţii de rivalitate din cauza resurselor limitate care există între două grupuri. În acest context indivizii au tendinţa de a favoriza membrii propriului grup.  

Altă multitudine de explicaţii oferite pentru discriminare se referă la tratamentul diferenţiat care se aplică la anumite persoane/grupuri cu identitate socială. Henry Taha demonstrează prin teoria asupra identităţii sociale, că indivizii au tendinţa de a discrimina în favoarea grupului din care fac parte pentru ca acesta să dobândească o poziţie superioară faţă de alte grupuri. Acest fapt conduce la obţinerea unei identităţi sociale favorizante la nivel de individ. Drept urmare, conform acestei teorii, indivizii care aparţin unui grup de acest tip aşteaptă şi ei să fi e favorizaţi. În schimb, teoria interacţiunii comportamentale elaborată de Rabie, demonstrează că discriminarea în favoarea propriului grup este ceva raţional, instrumental şi economic. Aşadar, precum am precizat, directivele adoptate la nivel comunitar, prevăd, în anumite situaţii, posibilitatea justificării unei diferenţe de tratament. Este, de exemplu, situaţia justificării unei diferenţe de tratament, sub forma unei discriminări directe împotriva lucrătorului ce a atins vârsta de pensionare - discriminare ce se poate concretiza în încetarea de drept a contractului său de muncă. Or, această ipoteză se încadrează în regimul vizat prin Directiva 2000/78, la articolul 6, intitulat chiar "Justificarea unui tratament diferenţiat pe motive de vârstă", iar în aceeaşi direcţie s-a pronunţat şi Curtea de Justiţie. Aşadar, în sensul articolului menţionat, la alineatul (1) paragraful (1), "statele membre pot prevedea că un tratament diferenţiat pe motive de vârstă nu constituie o discriminare atunci când este justificat în mod obiectiv şi rezonabil, în cadrul dreptului naţional, de un obiectiv legitim, în special de obiective legitime de politică a ocupării forţei de muncă, a pieţei muncii şi a formării profesionale, iar mijloacele de realizare a acestui obiectiv sunt corespunzătoare şi necesare" (subl. ns.). Şi mai interesant este faptul că, însuşi textul directivei enunţă exemple de tratamente diferenţiate, în paragraful (2):

„(a) aplicarea unor condiţii speciale de acces la un loc de muncă şi la formarea profesională, de încadrare şi de muncă, inclusiv a condiţiilor de concediere şi de remunerare, pentru tineri, lucrători în vârstă şi pentru cei care au persoane în întreţinere, pentru a favoriza integrarea lor profesională sau pentru a le asigura protecţia;

(b) stabilirea unor condiţii minime de vârstă, de experienţă profesională sau de vechime în muncă, pentru accesul la încadrare în muncă sau pentru anumite avantaje legate de încadrarea în muncă;

(c) stabilirea unei vârste maxime pentru încadrare, bazată pe formarea necesară pentru postul respectiv sau pe necesitatea unei perioade de încadrare rezonabile înaintea pensionării".

7.3. Discriminarea directă şi discriminarea indirectă în materia angajării şi a raporturilor juridice de muncă

Introducând principiul egalităţii de tratament,  Codul muncii defineşte şi noţiunile de discriminare directă şi discriminare indirectă. Astfel, discriminarea directă constă în „toate actele şi faptele de excludere, deosebire, restricţie sau preferinţă, întemeiate pe unul sau mai multe dintre criteriile prevăzute de lege, respectiv sex, orientare sexuală, vârstă, apartenenţă naţională, rasă, culoare, etnie, religie, opţiune politică, origine socială, handicap, situaţie sau responsabilitate familială, apartenenţă sau activitate sindicală, care au ca scop sau ca efect neacordarea, restrângerea ori înlăturarea recunoaşterii, folosinţei sau exercitării drepturilor prevăzute în legislaţia muncii”. Discriminarea indirectă constă în „actele şi faptele întemeiate în mod aparent pe alte criterii decât cele prevăzute de lege, dar care produc efectele unei discriminări directe”.  De asemenea, din art. 4 lit. a) şi b) al Legii nr. 202/2002 privind egalitatea de şanse între femei şi bărbaţi se desprind definiţiile discriminării sexuale directe şi indirecte. Coroborând dispoziţiile art. 5 alin. 3 din Codul muncii cu cele ale art. 4 lit. a) din Legea nr. 202/2002, putem defini discriminarea directă ca fiind situaţia în care o persoană este tratată într-un mod mai puţin favorabil decât este, a fost sau ar fi tratată o altă persoană într-o situaţie comparabilă, pe baza unuia sau mai multor criterii. De exemplu, dacă în urma unui interviu în vederea angajării, la care participă o femeie şi un bărbat, angajatorul oferă postul candidatului de sex masculin, deşi acesta are mai puţină experienţă şi o calificare inferioară celei deţinute de către femeie, acesta este un caz de discriminare directă bazată pe criteriul sexului. Prin urmare, pentru a şti dacă ne aflăm în prezenţa unui caz de discriminare directă este suficient să răspundem la întrebarea: „Dacă persoana în cauză ar fi aparţinut unui alt sex sau unei alte rase, religii etc., ar fi fost tratată în acelaşi mod?”. Dacă răspunsul la această întrebare este „da”, este evident că nu s-a comis nici un act de discriminare; dacă răspunsul este „nu”, putem afirma că suntem în prezenţa unui caz de discriminare directă.

Dacă problema determinării existenţei sau inexistenţei discriminării directe este aparent simplă, alta este situaţia în cazul discriminării indirecte. Discriminarea indirectă este o formă de discriminare ascunsă, mascată prin faptul că actele şi faptele de excludere, deosebire, restricţie sau preferinţă ale unui salariat faţă de altul (alţii) sunt întemeiate în mod aparent pe alte criterii decât cele prevăzute de art. 5 alin. 2 din Codul muncii, deşi produc efectele unei discriminări directe.

Un act sau fapt (de exemplu, un anunţ în vederea angajării pe un post vacant) care la prima vedere nu pare a fi discriminatoriu, poate reprezenta în realitate, prin efectele sale, un caz de discriminare indirectă a unei persoane sau a unui grup de persoane. De exemplu, includerea unui test de limba română, ca probă de concurs, ar avea caracter discriminatoriu deoarece ar dezavantaja un mare număr de persoane aparţinând minorităţilor etnice. Într-un mod similar, introducerea cerinţei ca aplicanţii să aibă domiciliul într-o anumită zonă a oraşului ar exclude zonele cu o populaţie aparţinând predominant unei anumite etnii (de exemplu, etnia rromă). 

Prin urmare, egalitatea de șanse şi de tratament între femei şi bărbați în relațiile de muncă presupune accesul nediscriminatoriu la: alegerea ori exercitarea liberă a unei profesii sau activităţi şi venituri egale pentru muncă de valoare egală, precum şi promovare la orice nivel ierarhic şi profesional; angajare în toate posturile sau locurile de muncă vacante şi la toate nivelurile ierarhiei profesionale; informare şi consiliere profesională, programe de inițiere, calificare, perfecționare, specializare şi recalificare profesională; condiții de muncă ce respectă normele de sănătate şi securitate în muncă, potrivit prevederilor legislației în vigoare; beneficii, altele decât cele de natură salarială, precum şi la sistemele publice şi private de securitate socială, mai ales că munca de valoare egală impune şi o contraprestaţie egală, întrucât munca de valoare egală este activitatea remunerată care, în urma comparării, pe baza acelorași indicatori şi a acelorași unităţi de măsură, cu o altă activitate, reflectă folosirea unor cunoștințe şi deprinderi profesionale similare sau egale şi depunerea unei cantităţi egale ori similare de efort intelectual şi/sau fizic.
8. Dincolo de concluzii

Dimitrie Cantemir spunea că omul este creatura „trăind în corp prin sufletul nepieritor, pecetluit după graţia „divină” în urma luminii şi după chipul primului model al Cuvântului”, şi aceasta cu două secole înainte de descoperirile ştiinţei privind genetica. Existenţa corporală pare a fi condiţionată din afara materialului, prin „graţie” şi „lumină”, iar rezultanta este în conformitate cu un model primordial, cel al egalităţii. Această egalitate dintre oameni este tocmai aceea de la care am pornit şi noi în evaluarea discriminării. Ambii termeni, egalitate şi discriminare, au o bogată semnificaţie ezoterică şi, în condiţiile interpretării hermeneutice a textelor ilustrative pentru demersul nostru de cercetare ştiinţifică, apropierile puteau fi, cu uşurinţă făcute. Am procedat astfel, pentru că am considerat ceea ce este de descifrat nu era în opinia noastră o rezultantă a meditaţiei, cunoaşterii, strădaniei omeneşti, ci era un dat divin, pe care noi doar îl intuim sau îl trăim ca atare. Suntem conştienţi de depărtarea care ne desparte de acest moment al perfecţiunii, de cel al cunoaşterii depline, al cuprinderii, al dumiririi şi, pe cale de consecinţă, o abordare integratoare a egalităţii de gen ni se pare care este tocmai elementul esențial utilizat în procesele de elaborare a politicilor. 

Abordarea integratoare se referă la (re)organizarea procedurilor şi reglementarilor uzuale, (re)organizarea responsabilităților şi capacităților în scopul integrării perspectivei de gen în toate aceste proceduri, reglementari, responsabilităţi, capacități, etc. Se referă, de asemenea, la utilizarea expertizei de gen în elaborarea şi planificarea politicilor, utilizarea analizei privind impactul de gen în acest proces, includerea consultărilor şi participării grupurilor şi organizațiilor relevante. Numai când toate aceste (pre)condiții sunt îndeplinite se poate afirma că procesul abordării integratoare este în curs de realizare. 

Relevanţa în problemele de gen preveşte punerea în discutie a unei politici sau a unei actiuni cu privire la relatiile de gen, a egalitatii dintre femei si barbati, a stereotipurilor de gen – sistem de convingeri, opinii consensuale referitoare la caracteristicile femeilor si barbatilor in legatura cu trasaturile dezirabile ale masculinitatii si feminitatii-, dar şi a prejudecaţilor de gen - idei preconcepute care operează etichetari din perspectiva a ceea ce este predeterminat ca admis / respins, întrucat o persoană este barbat/femeie, iar genul  desemnează relaţiile sociale dintre bărbaţi şi femei. Mai exact, se referă la relaţia între bărbaţi şi femei, băieţi şi fete, şi modul în care acest lucru este construit social, dar şi a rolurilor de gen. Ce sunt rolurile de gen?  Sunt comportamente învăţate într-o societate/comunitate dată sau alt grup special care condiţionează ce activităţi, sarcini şi responsabilităţi sunt percepute ca fiind masculine sau feminine. Rolurile de gen sunt influenţate de vârstă, de clasă, rasă, etnie sau religie şi de mediul geografic, economic şi politic. Modificări în rolurile de gen apar deseori ca răspuns la schimbarea condiţiilor economice, sociale sau politice; rolurile de gen sunt dinamice şi se modifică în timp.

În fine, din abordarea noastră integratoare nu puteau fi omise scurte aprecieri despre egalitatea şi identitatea de gen, dar mai ales etica şi echitatea de gen.  Dacă egalitatea de gen este rezultatul lipsei de discriminare pe baza sexului unei persoane în oportunităţile şi alocarea de resurse sau beneficii sau în accesul la servicii, identitatea de gen atestă sentimentul persoanei de a fi bărbat sau femeie, rezultă dintr-o combinaţie de genetică şi influenţe de mediu şi de conceptul unei persoane de a fi de sex bărbătesc sau masculin şi femeiesc sau feminin, sau ambivalent. Credem cu tărie că egalitatea de şanse implică şi o echitate de gen. Echitate care înseamnă dreptate, nepărtinire, cinste, omenie; principiu etic și juridic care stă la baza reglementării tuturor relațiilor sociale în spiritul dreptății, egalității și justiției, al colaborării și respectului reciproc şi care presupune furnizarea de echitate şi dreptate în distribuirea beneficiilor şi responsabilităţilor între femei şi bărbaţi. Conceptul recunoaşte că femeile şi bărbaţii au putere şi nevoi diferite şi că aceste diferenţe ar trebui să fie identificate şi abordate într-o manieră care să rectifice dezechilibrele între sexe şi orice persoană fizică sau juridică are obligaţia să respecte principiile egalităţii între cetăţeni, al excluderii privilegiilor şi discriminării.

